ສະມາຄົມມິດຕະພາບ ຫວຽດນາມ-ລາວ, ລາວ-ຫວຽດນາມ ເພີ່ມທະວີການຮ່ວມມື
ການເຈລະຈາລະຫວ່າງ 2 ຄະນະ
(ພາບ: nhandan.com.vn)
ໃນຂອບເຂດການຢ້ຽມຢາມ ແລະ ເຮັດວຽກຢູ່ ຫວຽດນາມ ແຕ່ວັນທີ 21 – 25/4, ຕອນບ່າຍວັນທີ 21/4, ຄະນະຜູ້ແທນຂັ້ນສູງສູນກາງສະມາຄົມມິດຕະພາບ ຫວຽດນາມ - ລາວ ໂດຍທ່ານ ຫວູຈ້ອງກິມ, ກຳມະການສູນກາງພັກ, ຮອງປະທານທັງເປັນເລຂາທິການໃຫຍ່ຄະນະກຳມະການສູນກາງແນວໂຮມປະເທດຊາດ ຫວຽດນາມ, ປະທານສູນກາງສະມາຄົມມິດຕະພາບ ຫວຽດນາມ - ລາວ, ເປັນຫົວໜ້າຄະນະ, ມີການເຈລະຈາກັບຄະນະຜູ້ແທນຂັ້ນສູງສູນກາງສະມາຄົມມິດຕະພາບ ລາວ - ຫວຽດນາມ, ໂດຍທ່ານ ພັນຄຳ ວິພາວັນ, ກຳມະການກົມການເມືອງ, ຮອງນາຍົກລັດຖະມົນຕີ ສປປ ລາວ, ປະທານສະມາຄົມມິດຕະພາບ ລາວ - ຫວຽດນາມ, ເປັນຫົວໜ້າຄະນະ. ສະມາຄົມມິດຕະພາບຢັ້ງຢືນສືບຕໍ່ຖືເປັນສຳຄັນວຽກງານໂຄສະນາ, ເຜີຍແຜ່, ສຶກສາປະຊາຊົນ 2 ປະເທດ, ພິເສດແມ່ນລຸ້ນໜຸ່ມ, ເຂົ້າໃຈໄດ້ລັກສະນະພິເສດຂອງການພົວພັນ ຫວຽດນາມ -ລາວ, ລາວ - ຫວຽດນາມ, ຄວາມຈຳເປັນ ແລະ ຄວາມສຳຄັນຂອງນ້ຳໃຈສາມັກຄີແບບພິເສດ ແລະ ການຮ່ວມມືຮອບດ້ານລະຫວ່າງ 2 ປະເທດໃນໄລຍະໃໝ່. 2 ຝ່າຍສົມທົບກັນດຳເນີນການຈັດຕັ້ງບັນດາການເຄື່ອນໄຫວສະເຫຼີມສະຫຼອງ 125 ປີແຫ່ງວັນຄ້າຍວັນເກີດປະທານ ໂຮ່ຈີມິນ ແລະ ການເຄື່ອນໄຫວເດີນຕາມຮອຍຕີນຂອງປະທານ ໄກສອນ ພົມວິຫານ, ຊ່ວຍປະຊາຊົນ 2 ປະເທດເຂົ້າໃຈກ່ວາອີກກ່ຽວກັບປະຫວັດການປະຕິວັດຂອງ 2 ປະເທດເພື່ອແນໃສ່ເພີ່ມທະວີການພົວພັນມິດຕະພາບທີ່ເປັນມູນເຊື້ອແບບພິເສດ ລາວ ແລະ ຫວຽດນາມ, ຫວຽດນາມ - ລາວ ກ່ວາອີກ… ເນື່ອງໃນໂອກາດນີ້, ທ່ານ ຫວູຈ້ອງກີມ ໄດ້ມອບໃຫ້ທ່ານ ພັນຄຳ ວິພາວັນ ຫຼຽນກາມິດຕະພາບຂອງລັດ ຫວຽດນາມ ທີ່ສະຫງວນໃຫ້ແກ່ສະມາຄົມມິດຕະພາບລາວ - ຫວຽດນາມ ຍ້ອນມີບັນດາຜົນງານດີເດັ່ນໃນການປັບປຸງ ແລະ ເພີ່ມທະວີການພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດລະຫວ່າງ ຫວຽດນາມ - ລາວ.
(ແຫຼ່ງຄັດຈາກ VOV)